కె క్షిపణి కుటుంబం

కె క్షిపణి కుటుంబం జలాంతర్గామి నుండి ప్రయోగించే బాలిస్టిక్ క్షిపణుల (SLBM) శ్రేణి. భారత్‌ యొక్క అణు ఎదురు దాడి (second strike) సామర్థ్యాన్ని, తద్వారా అణుదాడిని నిరోధించగల సామర్థ్యాన్నీ ఇనుమడింపజేసేదే ఈ శ్రేణి. ఈ క్షిపణుల గురించిన  సమాచారం రహస్యంగా ఉంచబడింది. కె-క్షిపణి కుటుంబాన్ని బ్లాక్ ప్రాజెక్ట్గా కూడా వర్ణిస్తారు. భారత్ స్వయంగా అభివృద్ధి చేసిన  ఈ క్షిపణులు మరింత వేగంగా, మరింత తేలికగా, మరింత మరుగుగా (stealth) ఉంటాయని భోగట్టా.

ఈ శ్రేణి లోని క్షిపణులు 

 కె-15 లేదా సాగరిక కె-15 క్షిపణీ 

సాగరిక/కె-15 క్షిపణి, భూస్థిత శౌర్య క్షిపణి యొక్క జలాంతర్గామి రూపం. ఇది కె-4 క్షిపణుల కంటే తక్కువ పరిధి కలిగి ఉంటాయి. అరిహంత్ శ్రేణి జలాంతర్గాములలో వీటిని అమరుస్తారు.

సాగరికను హైదరాబాదు DRDO లోని క్షిపణి ప్రాంగణంలో అభివృద్ధి చేసారు. ఈ ప్రాంగణంలో డిఫెన్స్ రిసెర్చ్ అండ్ డెవలప్‌మెంట్ లాబొరేటరీస్ (DRDL), అడ్వాన్స్‌డ్ సిస్టమ్స్ లాబొరేటరీస్ (ASL), రిసెర్చ్ సెంటర్ ఇమారత్ (RCI) వంటి సంస్థలున్నాయి. క్షిపణి రూపకల్పన, అభివృద్ధి DRDL చేయగా, దీనికి అవసరమైన మోటార్లు, ప్రొపల్షన్ వ్యవస్థలను ASL అందించింది. ఏవియానిక్స్, కంట్రోల్ అండ్ గైడెన్స్ వ్యవస్థలను, ఇనర్షియల్ నేవిగేషన్ వ్యవస్థలనూ RCI తయారు చేసింది.

కె-15 బాలిస్టిక్ క్షిపణి పరిధి, వివిధ పేలోడ్లతో 700  కిమీ నుండి 1,500 కిమీ వరకు ఉంది. కచ్చితమైన మార్గనిర్దేశనం కోసం ఈ క్షిపణి నావిక్ ను వినియోగిస్తుంది.  సరిగ్గా అనుకున్న స్థలంలో దాడి చేసేందుకు అవసరమైన కచ్చితత్వం ఈ విధంగా లభిస్తుంది. 2013 జనవరి 28 న విశాఖపట్నం తీరం వద్ద సముద్రంలోపల దీని చిట్టచివరి పరీక్ష జరిగింది.

 కె-4 క్షిపణి 

మాజీ రాష్ట్రపతి, అబ్దుల్ కలాం పేరు పెట్టిన కె-4, కె శ్రేణి ప్రాజెక్టులో తరువాతి ప్రముఖ క్షిపణి. 2010 జనవరిలో విశాఖపట్నం తీరం లోపల ఈ క్షిపణిని రహస్యంగా పరీక్షించారు. ఈ ప్రాజెక్టు అభివృద్ధికి సంబంధించిన విషయాలు పూర్తి రహస్యం. దీన్ని బ్లాక్ ప్రాజెక్టుగా వ్యవహరిస్తారు. ప్రాజెక్టు ఉనికి గురించి DRDO ఏనాడూ ధ్రువీకరించలేదు, తిరస్కరించనూ లేదు. కె-4, అగ్ని-5 యొక్క జలాంతర్గామి రూపమని కొన్ని వార్తలుండగా, అది అగ్ని-3 యొక్క జలాంతర్గామి రూపమని మరికొన్ని వార్తలున్నాయి. ఈ ప్రాజెక్టు లక్ష్యం భారత్ యొక్క అణు ఎదురు దాడి అవకాశాలను పెంచడమేనని DRDO శాస్త్రవేత్తలు చెప్పారు. మొత్తం 258 ప్రైవేటు సంస్థలు, 20 DRDO లాబరేటరీలు ఈ ప్రాజెక్టులో పాల్గొన్నాయి. ఈ క్షిపణిలో రెండు రకాలున్నాయని వార్తలు - 10 మీటర్ల పొడవుతో, 3,500 కిమీ పరిధి కలిగినది, 12 మీటర్ల పొడవుతో 5,000 కిమీ పరిధి కలిగినదీను. వీటిని అరిహంత్ శ్రేణి అణు జలాంతర్గాములలో మోహరిస్తారు. కె-4 తో భారత్, చైనా పాకిస్తాన్ రెండింటికీ ఏక కాలంలో గురి పెట్టగలదు. అరిహంత్ జలాంతర్గామి నాలుగు (10 మీ పొడవైన) కె-4లను లేదా 12 కె-15 లనూ మోహరించగలదు. కె-4 క్షిపణి అంతిమ రూపాన్ని 2014 మార్చి 24 న 30 మీటర్ల లోతున పరీక్షించారు. దీన్ని త్వరలో అరిహంత్‌లో మోహరిస్తారు.

 కె-5 క్షిపణి కె-5 క్షిపణిని అరిహంత్ శ్రేణి జలాంతర్గాముల కోసం తయారు చేస్తున్నారు. ఇది ఘన ఇంధనంతో, 6000 కిమీ పరిధితో  ఒక టన్ను పేలోడు సామర్థ్యంతో ఉంటుందని భావిస్తున్నారు. అయితే ఈ ప్రాజెక్టు వివరాలు అత్యంత రహస్యం. విశిష్టత కె శ్రేణి క్షిపణులు భారత అణు దాడి నిరోధక శక్తికి (న్యూక్లియర్ డిటరెన్స్) ఎంతో ప్రధానమైనవి. అవి అత్యంత ముఖ్యమైన అణు ఎదురు దాడి సామర్థ్యాన్ని పెంపొందించి, ఆసియాలో బలాల సంతులనాన్ని  భారత్ వైపు  మొగ్గేలా చేస్తాయి. ఇవి కూడా చూడండి 
 క్షిపణి
 పృథ్వి క్షిపణులు
 అగ్ని క్షిపణులు

 మూలాలు 

 ఇవి కూడా చదవవచ్చు 
 

భారతీయ క్షిపణులు